Muránsky, Peter, poslanec NR SR (2014-07-02):
Ďakujem pekne. Kolegyne, kolegovia, ja spievať neviem, takže spievať ju nebudem. Chcem hneď na úvod povedať, že napriek tomu, čo tu hovorí predkladateľ pán minister, treba si priznať, že táto novela zákona o vodách vzbudzuje určité pochybnosti aj u odbornej verejnosti aj u verejnosti ako takej. Novela zákona je naozaj rozsiahla, pravdepodobne v mnohých otázkach je aj potrebná, či je to znečisťovanie, či je to teda princíp, znečisťovateľ platí, či je to v otázkach jasnosti splnenia podmienok pre Európsku úniu, že tam kde je nad 2 tisíc obyvateľov, tam je potrebné napojenie do verejnej kanalizácie. Tam teda, kde nie pod 2 tisíc obyvateľov, tak veľmi kvitujem, že jasne to je definované (vodotesné žumpy a tak ďalej). Len pod rúškom mnohých zmien vyplývajúcich z požiadaviek Európskej únie v rôznych oblastiach riešenia vodného hospodárstva je tu aj tých pár viet, ktoré vzbudzujú tú nejasnosť. A tá nejasnosť je jasná v tom, že predsa v tých bodoch dôvodovej správy 4 alebo aj 26 sa jednoznačne hovorí, že ide o možnosť úpravy využívania podzemnej vody alebo osobitne vody odobranej zo zdrojov podzemnej vody na účely prepravy vody dopravnými prostriedkami alebo prevodu vody potrubím cez štátnu hranicu z územia Slovenskej republiky. Alebo jednoznačne sa zavádza v tom 26. odôvodnení, že sa ustanovuje aj postup pre fyzickú osobu, podnikateľa, právnickú osobu, orgány štátnej správy a ďalšie orgány pri podávaní žiadostí, posudzovaní žiadostí, schvaľovaní žiadostí a ostatných náležitostí pri preprave alebo prevode vody. Ja sa pýtam, že pokiaľ toto nie je zámerom, aby sa takéto niečo dialo, prečo je potrebné túto reguláciu v akurát týchto časoch robiť. Ja, samozrejme, chápem to, čo tu bolo povedané, čo zákon nezakazuje to zákon dovoľuje. A je tu určitá určite pochybnosť o tom, že teda v súčasnosti táto regulácia, táto úprava nie je v legislatíve riadená alebo nejakým spôsobom zavedená, ale keď ja už vo vykonávacom predpise predpokladám, že budem spoplatňovať 0,4 eura meter kubický, aj keď je to možnože nie veľká suma, ale predpokladám to, predaj a prevod tejto vody, tak asi rozmýšľam v tomto návrhu zákona, že aj takéto niečo sa bude diať, inak by som takýto poplatok nezavádzal. To je môj názor, ktorý by som si rád teda vyjasnil aj s predkladateľom, že teda čo vedie teda k tomuto spoplatneniu alebo k tomuto zavedeniu takéhoto poplatku, keď na iných stranách tej dôvodovej správy sa hovorí, ako je voda prírodným bohatstvom štátu, ako je dôležitou surovinou strategického významu, nenahraditeľnou zložkou životného prostredia, ako musí štát si ju pre vlastné účely chrániť. Čo už ale úplne nejakým spôsobom mi uniká tomu, že prečo sa to zavádza, je vo vykonávacom predpise spoplatnenie minerálnych a liečivých vôd, a to sadzbou 200 eur na meter kubický. Ja som si myslel, že to je nejaká chyba. Ale asi to nie je chyba. Vychádza to tých 20 centov na liter. Pri dnešných cenách minerálnych vôd, ktoré sú, poznáte ich v obchodoch, pokiaľ zavedieme takýto poplatok pre podnikateľov, a v dôvodovej správe sa aj hovorí, že mierne zhoršuje podnikateľské prostredie táto novela zákona, tak pýtam sa, koľko bude tá naša minerálna a liečivá voda stáť a či budeme konkurencieschopní a či, naopak, miesto nejakej podpory predaja minerálnych vôd či my nebudeme nakoniec túto vodu k nám voziť zo zahraničia, zahraničnú vodu piť. No a vravím, ak sa takýto poplatok pri tom prevode a prechode možnom zavádza, tak takisto mi vyvstáva otázka, aj keď nie teraz, záujem niektorých prevádzkových, samozrejme, spoločností, ktoré sú väčšinou v súčasnosti, samozrejme, v rukách zahraničných majiteľov, na predaj tejto vody, nakoľko ten pokles predaja pitnej vody v zásobovaní obyvateľstva je zrejme z hľadiska aj rôzneho šetrenia značný, či do budúcnosti sa predsa len neuvažuje, že sa táto voda bude nakoniec exportovať a predávať do zahraničia. Pokiaľ tieto otázky nebudú jasne vyjasnené a vydefinované, tak poslanci Kresťanskodemokratického hnutia určite budú hlasovať proti tomuto zákonu. Ďakujem. (Potlesk.)